|  |
| --- |
| **2 Pet. 1:1-2** **“ŉ Groeiende kennis verhouding met God en Jesus is die sleutel.”**  *Andries Burger, GK Pinetown, 30 Mei 2021* |

*Sing:* *Lied 151:1,2; Ps. 150:1,2(C); “Bely God Drie-enig.”; Sb. 9-3:1,2; Lied 543:1,2,3; Ps. 119:19,22(T); “Vrede.”*

Ons begin vandag om vir ŉ tyd lank te fokus op die boodskap wat die Heilige Gees vir alle gelowiges, maar spesifiek vir ons gemeente, vir jou en vir my gee in 2 Petrus.

Ek wil jou mooi vra om asseblief nie enige van hierdie boodskappe te mis nie, ek is oortuig dat God spesifiek hierdie reeks nou vir ons bedoel...

Die nood is so geweldig groot ...

Geen ware gelowige kan meer die dwaalleer in kerke miskyk nie, selfs kerke wat voorheen nog aan die waarheid vasgehou het.

Die stem van die ware evangelie met al die konsekwensies daarvan het plek gemaak vir wat mense wil hoor;

die waarheid van God word verruil vir die slimmigheid van mense.

Luister maar na wat gelowiges kwytraak, hoor maar watter soort lewe dink kerkmense is aanvaarbaar...

Die tragiese daarvan is dat hulle so geleer en so gepaai word deur mense wat as dienaars van God uitgestuur is, maar wat eintlik wolwe in skaapsklere is.

Klink dit kras? Dit is kras want die eer van God is op die spel, en die verlossing van mense is in gedrang.

Ons kan nie anders as om netso driftig te wees hieroor as wat God ons leer deur sy diensknegte soos Petrus en Paulus en Luther en Calvyn en ander nie...

Ek weet nie wat die Heilige Gees alles daarmee in jou en my lewe wil doen nie,

ek weet nie op watter baan Hy ons as gemeente wil plaas nie,

ek weet nie hoe Hy ons verhouding met ander gelowiges en ander kerke in ons omgewing wil beïnvloed nie, daarvoor vertrou ek die Heilige Gees.

En ek wil jou vra om dieselfde te doen – om getrou te bid dat God in ons en deur ons ook om ons sal doen wat Hy wil doen.

Ek vra jou weer – moenie enige van hierdie boodskappe mis nie, nooi gerus ander wat op jou hart lê en wat dalk ook besorgd is hieroor om saam te kom. As ons meer is as wat die Covid protokol ons toelaat, dan reël ons ŉ tweede erediens.

Jy hoef nie bang te wees dat ek ander kerke sal slegmaak nie, dit is nie my styl nie, selfs al moet ons die maskers van dwaalleer afhaal – dit het tyd geword daarvoor.

As jy vir die regte redes, wat vir God aanvaarbaar sou wees, besluit om die erediens nie fisies by te woon nie, skakel dan in op die intydse uitsending.

Jy kan ook later kyk na die opname, maar jy weet seker nou al uit ondervinding dat as jy nie Sondag luister nie, dan vergeet jy in die week.

Jy kan ook besluit om uit gewoonte of gemak nie by te woon nie, selfs om nie na in te skakel of na die opname te kyk nie – dit is jou keuse,

maar daarmee saam kies jy om nie na hierdie boodskappe van God te wil luister nie.

Hy sal rekenskap van elkeen van ons vra oor elke besluit.

Jammer as dit vir jou kras klink – maar dit is hoe ernstig Petrus is met wat Hy skryf in hierdie brief, en dit is hoe ernstig ons moet wees daaroor.

Ons begin vandag met die “inleiding” wat Petrus gee,

dan slaan ons volgende week oor wat jou kans gee

om enige reëlings te tref sodat jy nie die verdere boodskappe sal mis nie;

dit gee ook tyd vir jou om met ander te gesels binne en buite die gemeente om hulle te nooi en aan te moedig om saam te kom hoor wat die Gees vir ons wil sê;

Dit sal jou ook kans gee om Petrus se brief ŉ paar keer self deur te lees en in gebed te vra en te luister wat die Gees vir jou daarmee sê.

Jy sal in die eerste hoofstuk lees hoe Petrus eers die fondamente lê wat jou teen dwaalleer beskerm, wat jou veilig by die waarheid sal hou en waarmee jy die dwaalleer sal kan herken en teenstaan.

Dan skuif sy fokus in hoofstukke twee en drie om dwaalleer direk aan te vat.

**<< Lees 2 Pet. 1:1-2 >>**

Die skrywer stel homself voor as Simon-Petrus.

Simon – of eintlik sy ou Hebreeuse naam, Simeon –

die visserman wat gepraat het voordat hy gedink het;

wat in een oomblik Jesus bely as Verlosser en dadelik in misplaaste ywer wil keer dat Jesus se Verlossingswerk doen;

wat ten spyte van sy bravade Jesus blatant verloën het.

Maar hy is ook Petrus – die naam wat Jesus hom gegee het –

die een wat Jesus gekies het om met sy belydenis die fondament van die kerk te word;

wat na Jesus se leë graf toe hardloop vir tog net weer by sy Here te wees ten spyte van sy sonde;

wat deur Jesus in sy diens herstel is en met die Heilige Gees vervul is om sy roeping te kan uitvoer.

Simon-Petrus wat ŉ dienaar, ŉ dienskneg, eintlik ŉ slaaf van Christus is – sonder aansien, nie meer self in beheer van sy lewe nie.

Simon-Petrus die apostel van Jesus Christus wat gestuur is om Christus se boodskap wat die Heilige Gees in Petrus inspireer het te verkondig en neer te skryf vir sy kerk hier op aarde.

Hierdie is nie maar ŉ mens se woorde en sy opinie nie, hierdie is ŉ boodskap met goddelike gesag.

Jesus se in Mat. 10:40 aan sy gestuurde *diensknegte “Wie hulle ontvang, ontvang My; en wie My ontvang, ontvang Hom wat my gestuur het.”*

En so is dit steeds vandag nog Wie die na die Woord luister, luister na Hom, vir die Woord verwerp of verdraai – verwerp Hom.

Dit boodskap is geadresseer aan almal wat glo en vertrou op die redding en verlossing wat God bewerk het deur Jesus Christus se kruisoffer en sy opstandingsoorwinning.

Hy sê geweldig baie in hierdie een sinnetjie –

dit is ŉ kosbare geloof, dit is só waardevol dat jy daardeur deel kry aan die betaling al jou sondeskuld en dat jy deel kry in al die skatte van die hemelse koninkryk;

almal wat glo het dieselfde geloof – daar is nie trappe van vergelyking van gewone, beter of beste geloof nie; die grootste sondaar wat maar pas tot bekering en geloof gekom het, ontvang dieselfde geloof met dieselfde kosbare verlossing as die heilige grysaard wat sy lewe lank al naby God lewe;

almal wat glo het hulle geloof ontvang – geen mens kan dit self besluit of verdien nie, ons het dit ontvang deur die Heilige Gees se werk van wedergeboorte in ons – Ef. 2:8 is tog duidelik, *“Julle is inderdaad uit genade gered, deur geloof. Hierdie redding kom nie uit julleself nie, dit is ŉ gawe van God.”*

Die basis vir hierdie geloof, die rede waarom dit moontlik is, is die regverdiging wat God beskik het. Hy het dit beskik, Hy het dit besluit en beplan en laat gebeur – om ons rebellie en ons haat teen God te oorwin sodat daar vir ons versoening met God kan wees, dat ons weer “reg” of “regverdig” voor Hom kan wees.

En laastens, hierdie regverdiging het God beskik deur ons God en Verlosser, Jesus Christus. Deur Petrus sê God hier dat daardie man wat saam met Petrus en ander dissipels in die stof van Judea geloop het, wat saam natgereën het en wat honger en dors en koue geken het, daardie man wat homself laat verneder het en laat vermoor het – Hy is nie net sommer mens nie, Hy is terselfdertyd God self.

Soos Paulus ook in Kol 2:9 skryf dat God met sy hele wese in die mens Jesus Christus woon. Deur Hóm en deur Hom alléén het God die Verlossing bewerk (Joh. 14:6).

Simon Petrus,

die slaaf en gestuurde van Jesus Christus skryf

hierdie boodskap wat die Heilige Gees in hom geïnspireer het

aan ons.

Ons wat dieselde kosbare geloof uit genade ontvang het

op grond van die regverdige beskikking van ons God en Verlosser,

Jesus Christus.

Kom jy agter hoe belangrik is dit?

As dit nie jou aandag trek om met ywer daarna te luister en daaroor na te dink en dit te gehoorsaam nie, dan weet ek nie of daar enige hoop is nie...

Die eerste sin van sy boodskap is nie maar net maar ŉ seëngroet as goeie gewoonte om sy boodskap af te skop nie, dit is die boodskap van die hele brief.

Dit sal ons keer-op-keer weer agterkom soos wat ons saam deur hierdie brief gaan werk in die weke wat kom.

Dit is dus baie belangrik om deeglik te verstaan en te besef wat hier staan:

2 Pet. 2:2, *2Mag daar vir julle genade en vrede in oorvloed wees deur julle kennis van God en van Jesus ons Here!*

Of soos dit in die 1933 vertaling nader aan die oorspronklike vertaal as, *2Mag genade en vrede vir julle vermeerder word deur die kennis van God en Jesus, onse Here!*

Daar is vier woorde of begrippe wat hierdie sin se betekenis anker.

Dit is ook die ankerpale waaraan ons moet vashou om staande te bly in die ware geloof,

Dit is soos bakens waarmee ons rigting moet hou om nie deur dwaalleer van koers af verlei te word nie.

“Genade”, “vrede”, “kennis van God en Jesus”...

Kom ons besin eers oor elkeen van hierdie woorde voordat ons fokus op die boodskap van die hele sin.

Genade

is ŉ gesindheid van goedgunstigheid en jy leer dit ken deur die vrug daarvan.

As jy iets ontvang wat jy nie verdien nie, dan het jy dit ontvang omdat die een wat dit gegee jou gunstig is of goed oor jou dink.

Soos wanneer jy vir ŉ geskenk vir jou vriend gee, dit was nie regtig nodig nie, jou vriend het dit nie verdien nie (dan sou jy dit ŉ betaling genoem het). Jou vriend ontvang dit uit genade.

Die onverdiende geskenk is die vrug van ŉ genade gesindheid.

En indien die gesindheid van genade meer of groter word, dan word die goedgunstigheid meer en die gawes en geskenke meer kosbaar.

Ons lees van God se genade gesindheid in Ex. 34:6, Hy is barmhartig en genadig, lankmoedig en groot van goedertierenheid en trou...

Ons kan dae lank praat oor alles wat ons ontvang uit genade van God, uit sy goedgunstigheid wat ons nooit verdien nie – inteendeel, ons almal verdien eintlik net die hel van sy straf en verwerping.

Laat ek net die allerbeste een daarvan noem,

die allerwonderlikste vrug van sy genade waarvan ons in 1 Tim. 1:9-10 lees,

*9Hy het ons gered en ons geroep om aan Hom toegewy te wees. Dit het Hy gedoen, nie op grond van ons dade nie, maar op grond van sy eie besluit en die genade wat Hy van ewigheid af in Christus Jesus aan ons geskenk het. 10Hierdie genade is nou aan ons geopenbaar deur die koms van ons Verlosser, Christus Jesus: Hy het die mag van die dood gebreek en deur die evangelie die onverganklike lewe aan die lig gebring.*

Die tweede hoekpaal wat ons anker in waarheid teen dwaalleer is vrede.

Vrede

beteken dat daar nie angstigheid en konflik en rusie is nie, maar rustigheid en harmonie, gemoedelikheid en welwillendheid.

Dit is nie in die eerste plek die verhouding self wat jy met mense of dinge het nie, maar ŉ eienskap of toestand van die verhouding.

Vrede kan eksterne wees met mense en dinge buite jou liggaam – soos dat jou veiligheid nie bedreig word deur oorlog of geweld nie, of dat niemand met jou rusie maak of baklei by die skool en die werk nie, of dat die wind nie jou huis se dak afwaai nie en die hael nie jou oes platslaan nie.

Vrede kan ook intern binne jouself wees wanneer jou liggaam gesond is en nie baklei teen siektes soos virusse en kanker nie, of wanneer jy nie angstig en bekommer is oor die toets wat jy moet gaan skryf, of die onderhoud vir die werk nie, of die veiligheid van jou geliefde wat op reis is nie.

Mens kan praat van die vrede in jou hart, in jou gemoed, in jou gees.

Die Bybel gebruik vrede op baie maniere – kom ek noem weer net die belangriskte:

Paulus skryf in Rom. 5:1, *1God het ons dan nou vrygespreek deurdat ons glo. Daarom is daar nou vrede tussen ons en God deur ons Here Jesus Christus.*

En in Ef. 2:13,14a, 16, *13Maar nou is julle een met Christus Jesus. Julle wat vroeër ver van God gelewe het, het nou naby gekom deur die bloed van Christus. 14Christus is ons vrede … , 16Deur sy dood aan die kruis het Hy 'n einde gemaak aan die vyandskap en dié twee* (Jode en nie-Jode) *met God versoen en tot een liggaam verenig.*

Behalwe dat Christus ons vrede met God is, is Hy ook die vrede tussen gelowiges van verskillende tale en kulture én rasse.

Maar dit is net vrede deur geloof want Jesus waarsku dat Hy nie vrede vir almal gebring het nie, maar die swaard van konflik selfs in intieme gesinsverhoudings wanneer hulle nie saam een in vrede met Christus is nie. (Mat. 10:34-39).

In Jes. 75:19-21 lees ons dat vrede met God nét van Hom af kom, *19Ek stel hulle in staat om My weer te loof. Vrede vir dié wat ver is, vrede vir dié wat naby is, sê die Here. Ek sal hulle genees.*

*20Maar die goddeloses is soos die onstuimige see wat nie tot rus kan kom nie en waarvan die golwe aanhou om slyk en modder uit te stoot. 21Vir die goddeloses is daar geen vrede nie, sê my God.*

Vrede is ŉ vrug van die Heilige Gees lees ons in Gal 5:22 en

daarom loop God se vrede met ons, en in ons uit op vrede in die gemeente,

Rom. 14:17-19, *17Die koninkryk van God is nie 'n saak van eet en drink nie, maar van gehoorsaamheid aan God, vrede en vreugde, wat die Heilige Gees ons gee. 18Wie op hierdie manier vir Christus dien, geniet die guns van God en die agting van die mense. 19Laat ons ons dan beywer vir die dinge wat die onderlinge vrede en opbou bevorder.*

Die derde kernwoord wat ons geloof in waarheid anker, is kennis.

Hy praat nie van kennis van allerhande wetenskappe nie, al is dit is natuurlik wel nodig om ons roeping te kan nakom om die aarde te bewerk en te bewaar as God se verteenwoordigers.

Hy praat spesifiek van kennis van God en Jesus, ons Here. Kennis van God wat sy hele wese in Christus kom bekendmaak het.

Kennis is nie net om inligting oor ŉ begrip, of ŉ voorwerp of ŉ saak of ŉ persoon te hê nie.

Kennis is nie maar jou opinie wat dalk anders is as myne nie,

kennis is nie maar ŉ persepsie sonder korrekte diep verstaan van die waarheid nie.

Kennis is op waarheid gebaseer – en kennis is ŉ verhouding daarmee.

Kennis van God en Jesus is om ŉ diep, intieme, persoonlike verhouding met Hom te hê,

wat gebou is op die waarheid en die feite wat Hy van Homself gee in sy Woord,

waarheid wat grondvat in ons daaglikse lewe

waar ons die impak daarvan en die verhouding daarmee prakties leer ken in die smeltkroes van ons daaglikse ervaring.

Om God te ken is nie net om van Hom te weet nie, dit is om in gemeenskap met Hom te lewe –

en om wat Hy in sy Woord leer aan jou lyf te voel, daaroor na te dink, daarmee te worstel om die goeie en die slegte ervarings van in jou lewe in die perspektief van daardie “kennis” te verstaan en te aanvaar en verder daaruit te leer.

Kennis van God het nie met menslike slimmigheid en doktorale studies in teologie te doen nie.

Jesus dank sy Vader juis daarvoor in Mat. 11:25, *25… “Ek prys U, Vader, Here van hemel en aarde, dat U hierdie dinge vir slim en geleerde mense verberg het en dit aan eenvoudiges bekend gemaak het.*

Daar is genadiglik mense wat hoogs geleerd is wat by die eenvoudige waarhede bly.

Maar kyk maar na die titels van die sogenaamde teoloë wat in hulle onsinnige menslike slimmighede verdwaal raak.

Soos die briljante Dr Albert Schweitzer wat in 1910 skryf dat Jesus na ons toe kom as die Onbekende, sonder ŉ naam...

Kennis van God is ŉ gawe wat Hy deur sy Gees skenk en te weet én om uit te leef,

soos dit duidelik word uit Paulus se gebed in Kol. 1:9-12, 9*Ons vra God dat Hy deur al die wysheid en insig wat die Gees gee, julle sy wil duidelik sal laat ken,*

*10sodat julle tot eer van die Here sal lewe deur net te doen wat Hy verlang.*

*Mag julle vrugte dra deur goeie werke en toeneem in die kennis van God.*

*11Mag God deur sy wonderbare krag julle alle sterkte gee om in alle omstandighede geduldig te volhard.*

Nou goed, noudat ons weet wat die begrippe self beteken, kom ons fokus kortliks op die betekenis van die hele sin,

2 Pet. 1:2, *2Mag genade en vrede vir julle vermeerder word deur die kennis van God en Jesus, onse Here!*

Dit is ons “kennis van God en Jesus, ons Here” wat die bron is vir genade en vrede,

want dit is deur ons verhouding met Hom wat ons leer en ervaar wat genade is en wat vrede is.

Sonder om God en Jesus te ken soos wat Hy Homself in sy Woord met gesag aan ons bekendstel,

en sonder ŉ persoonlike verhouding met Hom deur geloof –

is daar geen genade of vrede moontlik nie.

En soos wat ons meer van God en Jesus weet,

en soos wat ons meer-en-meer en dieper-en-dieper met Hom saam leef

so word ons besef en ons belewenis van sy genade en vrede ook meer.

Iemand het dit só opgesom,

Christenskap is nie 'n mistieke godsdiens nie, dis nie gebaseer op opinies en persepsies en relatiewe gevoelens nie.

Christenskap is gebaseer op objektiewe, historiese, geopenbaarde, rasionele waarheid van God en bedoel om verstaan en geglo en uitgeleef te word.

Hoe dieper en wyer die kennis van die Here, hoe meer word "genade en vrede" vermenigvuldig.

My liewe broer en suster,

Daar is tye in ons almal se lewe waar die lewe vir ons te veel raak, dit kan in jou persoonlike verhoudings wees, of by die skool of die werk, dalk die impak van Covid-19 of die verval in ons samelewing.

Smag jy na genade in jou lewe, hunker jy na vrede?

Fokus jou soektog om God en Jesus beter te ken – meer te weet van Hom en meer te leef in Hom.

“Mag God se genade en vrede dan vir jou vermenigvuldig word deur jou kennis van God en Jesus, ons Here.”

Ek het aan die begin gesê dat hierdie nie bloot ŉ seëngroet is om die brief mee te begin nie, maar dat dit in wese die boodskap self is.

Wat is dit wat ons in die waarheid sal beskerm?

Kennis, ware kennis van weet en verhouding met van God en Jesus.

En wat is dit wat ons teen dwaalleer sal staande hou sodat ons nie van koers af verlei word nie?

Kennis, ware kennis van weet en verhouding met God en Jesus, ons Here.

Daarsonder sal ons ondergaan soos wat God waarsku in Hos. 4:6, *6My volk gaan ten gronde weens ŉ gebrek aan kennis...*

Die Heilige Gees waarsku ons ook deur Paulus in 1 Tim. 6:20-21, *20 … bewaar wat aan jou toevertrou is. Vermy die onheilige en sinlose praatjies en die redenasies van die “kennis”, soos dit verkeerdelik genoem word. 21Daar is mense wat daardie “kennis” aanhang en so van die geloof afgedwaal het.*

In die res van hoofstuk een fokus Petrus op hierdie “kennis van God en Jesus, ons Here” as die basis om by die waarheid te bly,

voordat hy dan van hoofstuk twee af sy teiken op die dwaalleer rig.

In die weke wat kom gaan ons dit so stuk-stuk behandel.

Gaan lees dit gerus deur en kyk hoe dit hierdie vers van vandag verder uitbou...

Tot dan...

*2Mag genade en vrede vir julle vermeerder word deur die kennis van God en Jesus, onse Here!*